แกรนด์เธฟต์ออโต V

รูปแบบการเล่น

แกรนด์เธฟต์ออโต V เป็นเกมแอ็กชันผจญภัย ที่เล่นในรูปแบบมุมมองบุคคลที่ 1 หรือเลือกเล่นในมุมมองบุคคลที่ 3 โดยกำหนดให้ผู้เล่นนั้นทำภารกิจตามเนื้อเรื่องที่มีการกำหนดไว้ โดยนอกเหนือจากการทำภารกิจ ผู้เล่นมีอิสระที่จะมีปฏิสัมพันธ์ในโลกของเกม โดยที่โลกของเกมนั้นประกอบไปด้วยเมืองลอสซานโตสซึ่งเป็นเมืองที่ได้รับอิทธิพลมาจากเมืองลอสแอนเจลิส และพื้นที่ชานเมืองของแซนแอนเดรียส์โดยที่โลกในแกรนด์เธฟต์ออโต Vนั้นมีขนาดใหญ่มากที่สุดถ้าเทียบกับโลกของเกมในซีรีส์เดียวกัน โดยที่ผู้เล่นสามารถเล่นในโลกของเกมทั้งหมดได้ทันทีโดยที่ไม่มีเขตหวงห้ามและการทำภารกิจให้สำเร็จจะเป็นการปลดล็อกรูปแบบการเล่นเท่านั้น
ผู้เล่นสามารถใช้มือเปล่า อาวุธ และ ระเบิดในการต่อสู้กับศัตรู และใช้การวิ่ง กระโดด ว่ายน้ำ หรือใช้ยานพาหนะในเกมเพื่อสำรวจโลก โดยที่แกรนด์เธฟต์ออโต V นั้นมีการเพิ่มเครื่องบินขึ้นมาเพื่อช่วยในการสำรวจโลกที่ถ้าเทียบกันแล้วมีขนาดใหญ่มากกว่าโลกของแกรนด์เธฟต์ออโต IV หลายเท่า ในการต่อสู้จะมีระบบที่หลบกำบังและการเล็งอัตโนมัติ ช่วยเหลือผู้เล่นในการต่อสู้กับศัตรู ถ้าผู้เล่นได้รับบาดเจ็บระดับพลังชีวิตก็จะลดลงไปตามความแรงของอาวุธ ผู้เล่นที่เสียชิวิตภายในเกมนั้นจะได้ฟื้นขึ้นที่โรงพยาบาลภายในเกม ถ้าผู้เล่นทำผิดกฎหมายระหว่างเล่นเกมนั้นก็จะมีการตอบสนอง โดยที่ดาวนั้นจะเพิ่มขึ้นทางด้านขวาบนของหน้าจอแสดงผลบนกระจกภายในเกม โดยที่เจ้าหน้าที่ตำรวจนั้นจะค้นหาผู้เล่นและเพิ่มจำนวนขึ้นตามระดับความผิด ผู้เล่นที่ถูกจับหรือถูกฆ่าระหว่างภารกิจนั้นจะกลับมาเริ่มใหม่จากจุดเช็คพอยท์สุดท้าย และแถบวัดการกระทำผิดของตัวละครนั้นจะลดลงถ้าผู้เล่นซ่อนตัวไม่เห็นจากระยะการมองเห็นของตำรวจ (ซึ่งแสดงในแผนที่ขนาดเล็กด้านล่าง)
ในโหมดผู้เล่นเดี่ยวนั้นผู้เล่นจะได้บังคับตัวละครสามตัวละครได้แก่ ไมเคิล เด แซนตา, แฟรงคิน คลินตัน และเทรเวอร์ ฟิลิปส์ โดยการกระทำอาชญากรรมในภารกิจของเกมต้องใช้ปฏิสัมพันธ์ของตัวละครทั้งหมดในการบรรลุภารกิจ แต่ในบางภารกิจสามารถใช้ตัวละครหนึ่งหรือสองจากทั้งสามในการบรรลุภารกิจได้ และในโหมดผู้เล่นเดี่ยว ผู้เล่นต้องสลับตัวละครเอกซึ่งสามารถทำได้ผ่านหน้าต่างบนเกม ในบางครั้งเกมจะสลับตัวละครให้อัติโนมัติเพื่อทำภารกิจหรือเป้าหมายต่าง ๆ ในภารกิจที่ตัวละครสามตัวละครทำร่วมกัน หากเกิดอันตราย เข็มทิศตัวละครจะกระพริบสีแดงบนตัวละครนั้น ๆ หากพวกเขาต้องการความช่วยเหลือ และจะกะพริบสีขาวหากพวกเขากำลังได้เปรียบซึ่งการควบคุมจะยากขึ้นในภารกิจปล้นธนาคาร แต่สามารถใช้การความช่วยเหลือจากระบบปัญญาประดิษฐ์ได้ เช่นการขับรถหรือการแฮ็กคอมพิวเตอร์ ซึ่งหากการโจรกรรมนั้นสำเร็จและมีการใช้ปัญญาประดิษฐ์ในภารกิจ เงินรางวัลที่ได้ก็จะลดลง
ในตัวละครนั้นได้กำหนดมาให้มีทักษะทั้งหมดแปดชนิดเช่นทักษะที่ใช้ในระหว่าการยิงและการขับ ซึ่งทักษะเหล่านั้นเปิดให้ผู้เล่นสามารถพัฒนาไประหว่างการเล่นได้ แต่ทักษะบางอย่างที่เป็นความเฉพาะของตัวละครนั้นจะมีสูงสุดตั้งต่แรกเริ่ม (เช่น ทักษะการบินของเทรเวอร์ ทักษะยิงปืนของไมเคิล และทักษะการขับรถของแฟรงคิน) ซึ่งทักษะเฉพาะนั้นยังมีแบบกดใช้ซึ่งจะทำให้ไมเคิลเข้าสู่เวลาแบบช้าลงในระหว่างการยิงปืน แฟรงคลินจะเข้าสู้เวลาแบบช้าลงระหว่างขับรถและเทรเวอร์จะมีพลังโจมตีเป็นสองเท่าและรับความเสียหายน้อยลงจากปกติ มาตรแสดงผลในหน้าต่างของเกมว่าใช้ไปหรือกลับมาถ้าหากผู้เล่นสามารถใช้ทักษะพิเศษได้เต็มประสิทธิภาพ (เช่น ดริฟรถขณะเล่นเป็นแฟรงคลิน หรือยิงที่หัวระหว่างเล่นเป็นไมเคิล)
ด้วยความที่เป็นเกมแบบเปิดกว้าง ผู้เล่นสามารถจะทำกิจกรรมต่าง ๆ เช่น ดำน้ำ กระโดดร่ม เป็นต้น ตัวละครยังมีโทรศัพท์ที่ใช้ในการติดต่อเพื่อน หรือทำธุรกรรมทางอินเทอร์เน็ตภายในในเกม ซึ่งให้ผู้เล่นสามารถเล่นหุ้นได้ผ่านตลาดหุ้นภายในเกม และผู้เล่นยังสามารถซื้อทรัพย์สินเช่น บ้าน ธุรกิจ หรืออัพเกรดรถ อาวุธ ปรับแต่งภาพลักษณ์ภายนอกโดยการตัดผม ซื้อเสื้อผ้า เป็นต้น

เนื้อเรื่อง

9 ปีหลังจากความล้มเหลวในการโจรกรรมที่ลูเดนดอร์ฟ, แยงตันเหนือ, อดีตโจรปล้นธนาคาร ไมเคิล ทาวน์ลีย์ อาศัยอยู่ในฐานะการป้องกันพยานกับครอบครัวของเขาในลอสซานโตส แซนแอนเดรียส์ ภายใต้อีกชื่อหนึ่งคือ ไมเคิล เด แซนตา เมื่อไมเคิลพบว่าภรรยาของเขาคืออแมนดาหลับนอนกับผู้ฝึกสอนเทนนิสของเธอ เขาจึงไล่ต้อนผู้ฝึกสอนคนนั้นไปยังแมนชั่นแห่งหนึ่งและทำลายมันด้วยความโกรธ แต่ว่าเจ้าของแมนชั่นแห่งนั้นกลับกลายเป็นแฟนสาวของเจ้าพ่อยาเสพติดชาวเม็กซิกันที่มีชื่อว่า มาร์ติน มาราโซ โดยมาราโซต้องการค่าสินไหมจำนวนมาก ดังนั้นไมเคิลจึงกลับเขาสู่วงการอาชญากรรมอีกครั้งเพื่อหาเงิน โดยร่วมกับคู่หูคนใหม่ของเขาคือแฟรงคิน คลินตัน ปล้นร้านเพชรเพื่อหาเงินมาจ่ายหนี้ของเขา การปล้นนี้ทำให้คู่หูคนเดิมของไมเคิลที่รอดชีวิตจากการโจรกรรมที่ลูเดนดอร์ฟ เทรเวอร์ ฟิลิปส์ ได้ยินข่าวและตระหนักว่าการปล้นครั้งนั้นต้องเป็นฝีมือของไมเคิล จึงได้สืบหาและพบเจอกันอีกครั้งทางตอนใต้ของลอสซานโตส
ชีวิตส่วนตัวของตัวละครหลักทั้งสามเริ่มอยู่นอกเหนือการควบคุม ครอบครัวของไมเคิลทิ้งเขาไปและเขาเริ่มทำบางอย่างที่ทำให้ตัวเองมีความขัดแย้งกับ เดวิน เวสตัน มหาเศรษฐีที่รวยขึ้นมาด้วยตัวเองจากการสร้างกองทุนที่ลงทุนในบริษัทต่าง ๆ และผู้ที่รุกรานองค์กรที่ทำสิ่งที่กำลังรุกรานเขา แฟลงคินช่วยลามะ เดวิสเพื่อนของเขาจาก แฮโรลด์ "สเตรช" โจเซฟ อันธพาลผู้ที่พยายามจะฆ่าลามะเพื่อสร้างความยอมรับของตัวเขาให้มากขึ้น เทรเวอร์พยายามที่จะรวบรวมตลาดมืดในเขตเบลน และทำสงครามในแซนแอนเดรียส์ต่อแก๊งอันธพาลข้างถนนลาตินอเมริกัน คู่แข่งที่ค้ายา ทหารรับจ้างที่รัฐบาลให้การหนุนหลังและแก๊งเวยเจิ้ง
เจ้าหน้าที่ของสำนักงานสอบสวนกลาง (เอฟไอบี) เดฟ นอร์ตัน และสตีฟ เฮนส์ติดต่อไมเคิล โดยต้องการให้เขาร่วมมือกับแฟรงคินและเทรเวอร์ปฏิบัติการบ่อนทำลายคู่แข่งสำนักงานกิจการระหว่างประเทศ (ไอเอเอ) ภายใต้การนำของเฮนส์ พวกเขาโจมตีชุดคุ้มกันผู้ขนส่งเงินของไอเอเอ และโจมตีธนาคารที่จ่ายเงินติดสินบนแก่เจ้าหน้าที่รัฐและตำรวจในลอสซานโตส โดยที่เฮนส์จะตรวจสอบเหตุการณ์เหล่านั้นรวมไปถึงความน่าสงสัยต่าง ๆ ของไอเอเอ และธนาคารด้วยวิธีการของเขาอีกที เขาบังคับให้ไมเคิลและแฟรงคินลอบเขาไปในสำนักงานใหญ่ของเอฟไอบีเพื่อลบทุก ๆ หลักฐานที่สามารถนำมาใช้กับตรวจสอบเขาได้ในเซิฟเวอร์ทิ้ง ไมเคิลจึงฉวยโอกาสลบข้อมูลการกระทำทุกอย่างของเขาทิ้งด้วย ซึ่งทำให้เฮนส์ไม่สามารถบังคับเขาได้อีกต่อไป หลังจากนั้นทั้งสามจึงเริ่มวางแฟนภารกิจที่อหังการมากที่สุด คือบุกเข้าคลังสำรองทองคำของธนาคารยูเนียนเดโพซิทอรี และไมเคิลได้กลับมาอยู่กับครอบครัวของเขาอีกครั้งในลอสซานโตส
ในที่สุดเทรเวอร์ก็พบว่าเพื่อนเก่าที่เคยโจรกรรมร่วมกัน เบรด สไนเดอร์ ไม่ได้อยู่ในคุกอย่างที่เขาเคยเชื่อในตอนแรก แต่ถูกฆ่าระหว่างการปล้นครั้งนั้นและถูกฝังไว้ในหลุมฝังศพที่ทำเพื่อไมเคิล เทรเวอร์เกิดความรู้สึกเหมือนถูกทรยศทำให้เกิดการแตกแยกในกลุ่มและยังขู่ว่าจะทำลายแผนการปล้นธนาคาร เมื่อไมเคิลและนอร์ตันทั้งคู่ถูกทรยศโดยเฮนส์และถูกจับในความขัดแย้งระหว่าง เอฟไอบี, ไอเอเอ และบริษัทรักษาความปลอดภัยแมรรี่เวทเทอร์ เทรเวอร์ได้ช่วยพวกเขาหนีออกมา ด้วยเหตุผลที่ว่ามีเพียงเขาเท่านั้นที่มีสิทธิจะฆ่าไมเคิล แม้จะไม่ให้อภัยไมเคิลก็ตาม เทรเวอร์ก็ยังต้องการปล้นธนาคารร่วมกัน โดยทั้งคู่ตกลงแยกกันหลังจากการปล้นเสร็จสิ้น 
การปล้นธนาคารยูเนียนเดโพซิทอรี ประสบความสำเร็จอย่างดี แต่แฟรงคินถูกทาบทามจาก 2 กลุ่มที่ต้องการให้เขาฆ่าไมเคิลหรือเทรเวอร์ เฮนส์และนอร์ตันบอกว่าเทรเวอร์มีข้อบกพร่อง และเวสตันต้องการลงโทษจากการทรยศของไมเคิล แฟรงคินมีตัวเลือกอยู่ 3 ทางคือฆ่าไมเคิล ฆ่าเทรเวอร์หรือไม่ฆ่าทั้งคู่และเผชิญหน้ากับทั้ง 2 กลุ่ม ถ้าแฟรงคินฆ่าใครคนใดคนหนึ่ง เขาก็จะยุติการติดต่อกับผู้รอดชีวิตจากลูเดนดอร์ฟและกลับสู่ชีวิตเก่า ถ้าเขาไม่ฆ่าใครเลย ทั้งสามก็จะร่วมมือกันในการสกัดกั้นการโจมตีจากเอฟไอบี ก่อนที่จะไปฆ่าเฮนส์ สเตรช เจิงและเวสตัน เมื่อศัตรูเหล่านั้นถูกฆ่าหมด ทั้งสามจะหยุดทำกิจกรรมด้วยกัน แต่ยังคงเป็นเพื่อนกันอยู่

การพัฒนา

ร็อกสตาร์นอร์ทเริ่มพัฒนาแกรนด์เธฟต์ออโต V ในปี 2009 หลังจากที่วางจำหน่ายแกรนด์เธฟต์ออโต IV โดยการพัฒนานั้นใช้นักพัฒนารวมมากกว่า 1,000 คน ประกอบด้วยทีมพัฒนาจากร็อกสตาร์นอร์ท และนักพัฒนาจากสตูดิโอของร็อกสตาร์เกมส์ ซึ่งเป็นบริษัทแม่ แกรนด์เธฟต์ออโต V นั้นพัฒนาโดยใช้เอนจินร็อกสตาร์แอดวานซ์เกมเอนจิน (เรจ) โดยเป็นรุ่นที่พัฒนาเรื่องการวาดมุมมองจากรุ่นก่อนหน้า เอนจิน ยูโฟเรีย และ บุลเล็ต ใช้ในการเพิ่มเติมแอนิเมชันและการประมวลผลของตัวเกม โดยใช้เป็นส่วนหนึ่งที่ช่วยฮาร์ดแวร์ของเอกซ์บอกซ์ 360 และ เพลย์สเตชัน 3 ในการประมวลผลของเกม นอกจากนี้ร็อกสตาร์ยังค้นพบว่าพวกเขาสามารถดึงประสิทธิภาพของฮาร์ดแวร์ได้มากกว่าเกมที่เคยพัฒนามาก่อนหน้านี้ทั้งหมด โดยงบประมาณที่ใช้ในการพัฒนานั้นสูงกว่า 170 ล้านปอนด์ ซึ่งทำให้กลายเป็นเกมที่ใช้ทุนในการพัฒนาสูงสุด ณ เวลานั้น
การออกแบบโลกภายในเกมและการประมวลผลนั้นทำได้ดีตั้งแต่ที่แกรนด์เธฟต์ออโต V เริ่มพัฒนา โดยที่โลกภายในเกมนั้นมีต้นแบบมาจากทางตอนใต้ของรัฐแคลิฟอเนีย และ เมืองลอสแอนเจลิส บุคลากรสำคัญในกลุ่มผู้พัฒนาโลกภายในเกมได้เข้าสำรวจและวิจัยเกี่ยวกับสิ่งต่าง ๆ ในพื้นที่ผ่านทั้งรุปภาพและวิดีโอ กูเกิล แมปส์ได้ช่วยนักพัฒนาในการออกแบบเครือข่ายถนนและเมืองลอสซานโตส นอกจากนี้นักพัฒนายังได้ศึกษาเกี่ยวกับอุณหภูมิและชมสารคดีที่เกี่ยวกับท้องที่ โดยทางทีมพัฒนาด้านนี้ได้กล่าวว่าการสร้างโลกในเกมนั้นต้องใช้เทคนิดเป็นอย่างสูงและใช้ความต้องการด้านทรัพยากรต่าง ๆ เป็นอย่างมาก
โดยเป้าหมายของการพัฒนาแกรนด์เธฟต์ออโต V นั้นมุ่งไปทางการสร้างนวัตกรรมที่จะสามารถให้ผู้เล่นนั้นดำเนินเรื่องราวของทั้งสามตัวละคร โดยบังคับตัวละครจาก 1 ใน 3 ได้ โดยความคิดนี้ริเริ่มขึ้นมาตั้งแต่การพัฒนา แกรนด์เธฟต์ออโต: แซนแอนเดรียส์ แต่ด้วยข้อจำกัดทางด้านฮาร์ดแวร์ในขณะนั้นทำให้ไม่สามารถรองรับคุณลักษณะขนาดนี้ได้ โดยที่หลังจากพัฒนาภาคเสริมทั้งสองของ แกรนด์เธฟต์ออโต IV ซึ่งประกอบด้วยตัวละครใหม่ 2 ตัวละครเสร็จสิ้นแล้วนั้น ทางผู้พัฒนาก่อนได้รื้อฟื้นความคิดที่จะสร้างให้แกรนด์เธฟต์ออโต ภาคต่อไปนั้นสามารถบังคับตัวละคร 3 ตัวละครได้ โดยที่ทีมพัฒนานั้นวางให้แกรนด์เธฟต์ออโต V เป็นเกมที่สืบทอดผลงานที่ประสบความสำเร็จก่อนหน้าของพวกเขา (ได้แก่ แกรนด์เธฟต์ออโต IV , เรดเดดรีเดมชัน และแม็กซ์ เพน 3), และออกแบบโดยพัฒนาด้านเกมย์เพลย์ โดยที่ทีมพัฒนาได้นำระบบรูปแบบการเล่นแบบแอ็กชันมาใช้ ได้แก่ การพัฒนาระบบการยิงแบบใหม่ และระบบที่กำบัง และสร้างระบบการขับแบบใหม่ให้รถแต่ละคันมีความแตกต่างกันมากขึ้น
หลังจากการหาผู้ที่จะมารับแสดง เน็ด ลุก, ชอวน์ ฟอนเตโน และ สตีเวน อ๊อก ได้รับเลือกให้รับบทเป็น ไมเคิล แฟรงคิน และ เทรเวอร์ ตามลำดับ โดยที่พวกเขาต้องแสดงผ่านการใช้โมชันแคปเจอร์เป็นส่วนใหญ่ ในส่วนของบทพูดนั้นบันทึกเสียงในสตูดิโอ แกรนด์เธฟต์ออโต V เป็นเกมแรกในซีรีส์ที่สร้างดนตรีประกอบขึ้นมาใหม่ทั้งหมด แต่ในส่วนของเพลงที่บรรเลงในวิทยุของเกมนั้นใช้เพลงจากภายนอกโดยที่ผู้พัฒนานั้นได้ขอลิขสิทธิ์เพลงที่ใช้ในสถานีวิทยุทั้ง 15 สถานีเป็นจำนวน 241 เพลงโดยมี 2 สถานีที่มีบทพูดประกอบด้วย และบางเพลงนั้นสร้างขึ้นมาเฉพาะใช้สำหรับภายใน แกรนด์เธฟต์ออโต V เท่านั้นเช่นเพลงจากโปรดิวเซอร์และแร็ปเปอร์อย่าง ฟลายอิง โลตัส ที่เป็นเพลงที่สร้างมาใหม่ทั้งหมดเพื่อสถานี ฟลายโลเอฟเอ็ม ภายในเกมที่เขาร่วมเป็นผู้บรรยายด้วย
แกรนด์เธฟต์ออโต V ประกาศอย่างเป็นทางการครั้งแรกโดยร็อกสตาร์เกมส์เมื่อวันที่ 25 ตุลาคม 2011 โดยปล่อยตัวอย่างแรกของเกมใน 1 อาทิตย์ถัดมา โดยการแถลงข่าวอย่างเป็นทางการนั้นได้แสดงถึงการออกแบบภายในเกม ผู้สื่อข่าวรายงานว่าการประกาศแกรนด์เธฟต์ออโต V นั้นกลายเป็นจุดที่น่าสนใจมากที่สุดของวงการเกม และเดิมทีที่จะวางจำหน่ายในไตรมาสที่ 2 ของปี 2013 แต่เลื่อนมายังวันที่ 17 กันยายนแทนเนื่องจากทางผู้พัฒนาต้องการขัดเกลาเกมให้ดีกว่าเดิมโดยการเปิดจำหน่ายล่วงหน้านั้นร็อกสตาตร์ร่วมกับร้านขายปลีกเกมหลายรายสร้างรุ่นพิเศษของเกมขึ้นมา และยังสร้างเว็บไซต์เพื่อบอกกิจกรรมและวัฒนธรรมภายในเกมเพื่อการตลาดแบบไวรัลขึ้นมาอีกด้วย
ในงานอีทรี 2014 แกรนด์เธฟต์ออโต V ได้ประกาศวางจำหน่ายอีกครั้งบนรูปแบบ ไมโครซอฟท์ วินโดวส์, เพลย์สเตชัน 4 และ เอกซ์บอกซ์ วัน โดยที่แกรนด์เธฟต์ออโต V ที่จะวางจำหน่ายในครั้งนี่นั้นมีการปรับปรุงในด้านระยะการมองเห็น รายละเอียดของพื้นผิว การจราจร อัพเกรดระบบสภาพภูมิอากาศ เพิ่มสัตว์ป่าและพืชต่าง ๆ เข้าไปใหม่ ทั้งนี้ยังมีโหมดมุมมองบุคคลที่หนึ่งเพิ่มเข้ามา โดยเวอร์ชันของเพลย์สเตชัน 4 และเอกซ์บอกซ์ วันนั้นวางจำหน่ายเมื่อ 14 พฤศจิกายน 2014 ในส่วนของเวอร์ชันบนไมโครซอฟท์ วินโดวส์ ได้กำหนดให้วางขายหลังจากเวอร์ชันของคอนโซล โดยวางจำหน่ายในวันที่ 14 เมษายน 2015 ซึ่งช้าจากกำหนดการเดิมเนื่องมาจากทางร็อกสตาร์ต้องการขัดเกลาตัวเกมให้ดีมากยิ่งขึ้น โดยเวอร์ชันบนไมโครซอฟท์ วินโดวส์นั้นได้เพิ่มการแสดงผลแบบ 4K และการแสดงผลในระดับ 60 เฟรมต่อวินาทีลงไป และเพิ่ม ร็อกสตาร์อีอิตเตอร์ที่ให้ผู้เล่นสามารถสร้างวิดีโอเหตุการณ์ต่าง ๆ ขึ้นภายในตัวเกมได้ และมีแผนที่จะพัฒนาเนื้อหาที่ดาวน์โหลดได้สำหรับผู้เล่นคนเดียว แต่ต่อมายกเลิกเนื่องจากทีมงานต้องการมุ่งเน้นไปที่ แกรนด์เธฟต์ออโตออนไลน์ และ เรดเดดรีเดมชัน 2

รางวัล

แกรนด์เธฟต์ออโต V ได้รับการเสนอชื่อและรางวัลมากมายจากงานต่าง ๆ โดยก่อนหน้าที่จะวางจำหน่ายได้รับรางวัล เกมที่มีผู้เล่นรอคอยมากที่สุด ในงาน สไปก์วิดีโอเกมอะวอดส์ 2012 หลังจากที่เกมออกวางจำหน่ายแล้ว แกรนด์เธฟต์ออโต V ได้กลายเป็นเกมที่มีคะแนนสูงสุดบนเมทาคริติกและเกมแรงกิงส์ ประจำปี 2013 อีกด้วย โดยเกมยังได้การเสนอชื่อเข้าชิงรางวัลเกมยอดเยี่ยมแห่งปีจากสื่อมวลชนหลายสำนัก และได้รับรางวัลชนะเลิศจากนักข่าวอิสระ ทอม ชิก, ซีเน็ต, เอดจ์, จอยสติกเกมอะวอดส์ครั้งที่ 31, อินไซด์วิดีโอเกมอะวอดส์ครั้งที่ 5สไปก์วีจีเอกซ์อะวอดส์ 2013 นิตยสารสแลนต์ และ นิตยสาร ไทม์ ทั้งนี้ยังได้รับรางวัลเกมที่ดีที่สุดบนเอกซ์บอกซ์ 360 จากแคนาดา.คอม, เกมสปอต, ไอจีเอ็น, และได้รับรางวัลเกมยอดเยี่ยมแบบมัลติแพลตฟอร์มจากเดสทรักทอยด์ ทั้งนี้ร็อกสตาร์เกม และ ร็อกสตาร์นอร์ท ยังได้รับรางวัล สตูดิโอยอดเยี่ยม และ ผู้พัฒนายอดเยี่ยม จาก นิตยสาร เอดจ์ และได้รับรางวัล บาฟทาอะคาเดมีเฟลโลว์ชิปอะวอดส์ จากงาน บริติชอะคาเดมีวิดีโอเกมส์อะวอดส์ ครั้งที่ 10
องค์ประกอบต่าง ๆ ในเกมได้รับรางวัล สองตัวละครในเกม เทรเวอร์ ฟิลลิปส์และลามาร์ เดวิส ได้รับการเสนอชื่อจำนวนมากสำหรับตัวละครยอดเยี่ยม และลามาร์ได้รับรางวัลจากไจแอนต์บอมบ์ เพลงประกอบได้รับรางวัลจากสไปก์วีจีเอ็กซ์, ฮาร์ดคอร์เกมเมอร์ และ เดอะเดลีเทลิกราฟ แกรนด์เธฟต์ออโตออนไลน์ ได้รับรางวัเกมผู้เล่นหลายคนยอดเยี่ยมจากเกมเทรลเลอส์ และบาฟทา, และเกมผู้เล่นหลายคนยอดเยี่ยมบนเอกซ์บอกซ์ 360 จากไอจีเอ็น ออนไลน์ ได้รับการเสนอชื่อเข้าชิงรางวัลสำหรับการปฏิวัติวงการเกมจากเกมเรโวลูชัน และ ฮาร์ดคอร์เกมเมอร์ แกรนด์เธฟต์ออโต V ได้รับรางวัลเทคนิคความสำเร็จยอดเยี่ยมในงาน เทลิกราฟ วิดีโอเกมอะวอดส์, และเทคโนโลยียอดเยี่ยม ในงานเกมดีเวลลอปเปอส์ชอยส์อะวอดส์ครั้งที่ 14 การออกแบบกราฟิกยอดเยี่ยมจากไอจีเอ็น, เดอะเดลีเทลิกราฟ และบาฟทา, และได้รับการเสนอชื่อในงานเกมดีเวลลอปเปอส์ชอยส์อะวอดส์
เกมดังกล่าวได้รับรางวัลอื่น ๆ อีกมากมาย เช่น เกมที่สมจริงที่สุด จากงานอินไซด์เกมมิงอะวอดส์ ประชาชนทั่วไปโหวตให้เกมชนะรางวัลเกมมหาชนในงานเพลย์สเตชันอะวอดส์ 2013 และรางวัลคัดเลือกโดยชุมชนจากเดสทรักทรอยด์ เกมดังกล่าวได้รับรางวัลแพลตทินัมจากเพลย์สเตชันอะวอดส์ และได้รับการเสนอชื่อเข้าชิงรางวัลเกมบริติชยอดเยี่ยมจากบาฟทา ที่งานไอจีเอ็นอะวอดส์ 2013 เกมได้รับรางวัลหลายรางวัลรวมถึงรางวัลที่ดีที่สุด รวมถึง เกมกราฟิกยอดเยี่ยมบนเอกซ์บอกซ์ 360 , เสียงยอดเยี่ยมบนเอกซ์บอกซ์ 360,  และเกมแอ็กชันยอดเยี่ยมบนเอกซ์บอกซ์ 360, เพลย์สเตชัน 3 และทั้งหมด

ยอดขาย

ภายใน 24 ชั่วโมงหลังจากที่วางจำหน่าย แกรนด์เธฟต์ออโต V สามารถทำรายได้มากกว่า 800 ล้านดอลลาร์สหรัฐ โดยขายได้ 11.21 ล้านชุด ซึ่งมากกว่าสองเท่าของตัวเลขที่มีการประมาณการไว้ก่อนหน้า 3 วันหลังจากวางจำหน่าย  แกรนด์เธฟต์ออโต V ก็สามารถทำรายได้มากกว่า 1 พันล้านดอลลาร์สหรัฐ กลายเป็นสื่อบันเทิงที่ทำยอดขายได้เร็วมากที่สุดในประวัติศาสตร์ หกวันหลังจากที่วางจำหน่ายนั้นร็อกสตาร์เปิดเผยว่า แกรนด์เธฟต์ออโต V นั้นทำยอดขายไปถึง 29 ล้านชุดซึ่งมากกว่ายอดขายของแกรนด์เธฟ์ออโต IV ทั้งหมด วันที่ 7 ตุลาคม 2013 แกรนด์เธฟต์ออโต V กลายเป็นเกมที่ขายดีที่สุดแบบดิจิทัลบนเพลย์สเตชันสโตร์ โดยที่ทำลายสถิติก่อนหน้าที่ เดอะลาสออฟอัส ทำไว้ แกรนด์เธฟต์ออโต V ยังทำลายสถิตของบันทึกสถิติโลกกินเนสส์ถึง 7 สถิติด้วยกัน ได้แก่ วิดีโอเกมที่จำหน่ายเร็วที่สุดภายใน 24 ชั่วโมง, วิดีโอเกมแอ็กชันผจญภัยที่จำหน่ายเร็วที่สุดภายใน 24 ชั่วโมง, วิดีโอเกมที่ทำรายได้สูงสุดภายใน 24 ชั่วโมง, สื่อบันเทิงที่ทำทำรายได้ถึง 1 พันล้านดอลลาร์สหรัฐเร็วที่สุด, วิดีโอเกมที่ทำรายได้ถึง 1 พันล้านเหรียญดอลลาร์สหรัฐเร็วที่สุด, สื่อบันเทิงที่ทำรายได้สูงที่สุดภายใน 24 ชั่วโมง, และตัวอย่างเกมแอ็กชันผจญภัยที่ได้รับการชื่นชมจากนักวิจารณ์มากที่สุด โดยเวอร์ชันดิจิทัลของเอกซ์บอกซ์ 360 นั้นวางจำหน่ายวันที่ 18 ตุลาคม และกลายเป็นเกมที่ทำรายได้สูงสุดในวันแรกและสัปดาห์แรกของเอกซ์บอกซ์ไลฟ์ เดือนสิงหาคม 2014 แกรนด์เธฟต์ออโต V จำหน่ายไปมากกว่า 34 ล้านชุด โดยเมื่อพฤษภาคม 2014 แกรนด์เธฟต์ออโต V นั้นสามารถทำรายได้ไปถึง 1.98 พันล้านดอลลาร์สหรัฐ สิ้นปี 2014 แกรนด์เธฟต์ออโต V สามารถขายได้ 45 ล้านชุดทั่วโลก และเมื่อ 18 พฤษภาคม 2015 แกรนด์เธฟต์ออโต V สามารถขายได้ถึง 52 ล้านชุดบนทุกรูปแบบ
ในสหราชอาณาจักร แกรนด์เธฟต์ออโต V กลายเป็นเกมที่ขายได้เร็วที่สุดในประวัติศาสตร์ โดยสามารถขายได้มากกว่า 2.25 ล้านชุดภายใน 5 วัน ทำลายสถิติเดิมของคอลล์ออฟดิวตี: แบล็กออฟส์ ที่ 2 ล้านชุดภายใน 5 วันได้ ภายใน 2 สัปดาห์ แกรนด์เธฟต์ออโต V ขายได้มากกว่า 2.6 ล้านชุด ทำรายได้มากกว่า 90 ล้านปอนด์ คิดเป็นจำนวน 52% ของเกมที่ขายในเดือนกันยายน 2013 หลังจาก 3 สัปดาห์ผ่านไป แกรนด์เธฟต์ออโต V ก็ทำสถิติยอดขายแซงยอดขาย แกรนด์เธฟต์ออโต IV  สัปดาห์ที่ 4 แกรนด์เธฟต์ออโต V กลายเป็นเกมที่ทำยอดขายถึง 3 ล้านชุดแทนที่ คอลล์ออฟดิวตี: แบล็กออฟส์ II ที่ทำสถิติไว้ โดยวันพฤหัสบดีของสัปดหานั้นก็ได้ทำยอดขายแซงยอดขายของแบล็กออฟส์ II  ในเดือนพฤศจิกายน 2014  แกรนด์เธฟต์ออโต V กลายเป็นเกมที่มียอดขายสูงที่สุดของสหราชอาณาจักรแทนที่ คอลล์ออฟดิวตี: แบล็กออฟส์ โดย คอลล์ออฟดิวตี: แบล็กออฟส์ ก็ประสบความสำเร็จในทวีปอเมริกาเหนือเช่นเดียวกันโดยที่ทำยอดขายในเดือนกันยายน 2013 คิดเป็น 50% ของยอดขายซอฟต์แวร์ทั้งหมด และทำให้เดือนกันยายน 2013 มียอดขายของซอฟต์แวร์เพิ่มขึ้น 52% จากเมื่อเดือนกันยายน 2012

แกรนด์เธฟต์ออโตออนไลน์

โหมดผู้เล่นหลายคนของเกม พัฒนาขึ้นพร้อมกับโหมดผู้เล่นคนเดียวโดยมีชื่อเรียกอย่างเป็นทางการว่า แกรนด์เธฟต์ออโตออนไลน์  โดยมีระบบแยกจากโหมดผู้เล่นคนเดียว ซึ่งสามารถมีผู้เล่นพร้อมกันบนเซิฟเวอร์ได้สูงสุด 30 คน มีทั้งการเล่นแบบให้อิสระในการกระทำใด ๆ และการเล่นร่วมกันเพื่อภารกิจในโหมดผู้เล่นคนเดียว โดยมีเครื่องมือสร้างสรรค์ผลงานช่วยให่ผู้เล่นสามารถสร้างพารามิเตอร์สำหรับการปรับแต่งชิ้นงานที่พวกเขาสร้างขึ้นเช่นสนามแข่งขันและการใช้พอยท์ของโหมดเกมแบบเดทแมทช์ ผู้เล่นยังสามารถร่วมมือกับผู้เล่นคนอื่นในการทำให้งานสำเร็จลุล่วงได้อีกด้วย โดยผู้เล่นจากร็อกสตาร์เกมส์โซเชียลคลับจะสร้างทีมที่มีรูปแบบมาจากโหมดผู้เล่นหลายคนของเกม แม็กซ์เพน 3 โดยสามารถมีผู้เล่นในทีมสูงสุด 5 คน ถ้าหากชนะก็จะได้รับค่าประสบการณ์และมีชื่อแสดงบนกระดานคะแนน
แกรนด์เธฟต์ออโตออนไลน์ เปิดให้บริการเมื่อ 1 ตุลาคม 2013 ภายหลัง 2 สัปดาห์ที่ แกรนด์เธฟต์ออโต V วางจำหน่าย โดยผู้เล่นหลายคนประสบกับการเชื่อมต่อที่ยากลำบากและภาพของเกมค้าง ร็อกสตาร์ได้มีการแพตช์เพื่อแก้ปัญหาในวันที่ 5 ตุลาคม แต่ปัญหาก็ยังคงอยู่และผู้เล่นบางคนพบอีกว่าความก้าวหน้าตัวละครของพวกเขาหายไป โดยมีการอัปเดตแพตช์เพื่อแก้ปัญหาอีกในวันที่ 10 ตุลาคม และร็อกสตาร์ยังได้ชดเชยโดยการให้เงินภายในเกมจำนวน 50,000$ แก่ผู้เล่นทุกคน เนื่องจากปัญหาทางเทคนิคที่มีผลกระทบเป็นวงกว้างในช่วงการเปิดให้บริการนักวิจารณ์ได้กล่าวถึงปัญหานี้ ทั้งนี้ทั้งนั้นการอัปเดตหลังจากการเปิดให้บริการนั้นฟรีและได้เพิ่มสิ่งใหม่ ๆ เข้ามา เช่น โหมดการเล่นแบบร่วมมือกันปล้น แต่ยังมีผู้เล่นพบปัญหาบ้างประปราย  
เนื้อหาของเกมหลังวางจำหน่ายยังคงเพิ่มใน แกรนด์เธฟต์ออโตออนไลน์ อย่างต่อเนื่อง การอัปเดตบางครั้งเพิ่มโหมดเกมและคุณสมบัติใหม่ และเนื้อหาอื่น ๆ ที่เกี่ยวกับรูปแบบการเล่น เช่น การอัปเดตพิเศษวันประกาศอิสรภาพ ที่เพิ่มเนื้อหาเกี่ยวกับความรักชาติเมื่อวันที่ 1 กรกฎาคม 2014 จากการคาดการณ์อย่างกว้างขวาง การอัปเดตออนไลน์ไฮสต์เปิดตัวเมื่อวันที่ 10 มีนาคม 2015 และประสบปัญหาทางเทคนิคเบื้องต้นเนื่องจากมีผู้เล่นเข้าใช้งานมากเกินไป หลังจากการวางจำหน่ายเกมเวอร์ชันพีซีไม่นาน ผู้เล่นบางคนรายงานว่าถูกแบนจาก แกรนด์เธฟต์ออโตออนไลน์ เพราะการปรับแต่งขอบเขตภาพและการใช้มอดส์ในโหมดผู้เล่นคนเดียว ร็อกสตาร์ระบุไว้ในบล็อกอย่างเป็นทางการว่าไม่มีใครถูกแบนจาก ออนไลน์ สำหรับการใช้มอดในโหมดผู้เล่นคนเดียว แต่การอัปเดตล่าสุดสำหรับเวอร์ชันพีซีนั้นมีผล พวกเขาระบุว่ามอดส์ที่ไม่ได้รับอนุญาต อาจทำให้เกิดปัญหาทางเทคนิคและความไม่แน่นอนเกิดขึ้น

การโต้เถียง

หลังจากที่ แกรนด์เธฟต์ออโต V วางจำหน่ายก็เกิดการโต้เถียงเกี่ยวกับการกระทำอันไม่เหมาะสมต่อผู้หญิงภายในเกม โดยมีบางภารกิจที่ต้องใช้ผู้หญิงเป็นตัวประกันเพื่อทำภารกิจให้สำเร็จ มีภารกิจที่เกี่ยวกับการดูหมิ่นตัวละครที่ไม่ใช่ผู้เล่นภายในเกมที่เป็นนักการเมือง ซึ่งเป็นประเด็นที่ทำให้ แกรนด์เธฟต์ออโต V นั้นได้รับคำตำหนิจากกลุ่มสิทธิสตรีและนักการเมืองบางส่วน นอกจากนั้น แกรนด์เธฟต์ออโต V ยังกลายเป็นที่โต้เถียงบนอินเทอร์เน็ตเกี่ยวกับเรื่องของผู้หญิง เนื่องมาจากการที่ผู้วิจารณ์ แกรนด์เธฟต์ออโต V จากเกมสปอต ซึ่งก็คือ แครอลีน เพทิต ได้ตัดคะแนนวิจารณ์ของเกมเนื่องมาจากเธอเห็นว่าใน แกรนด์เธฟต์ออโต V นั้นผู้หญิงไม่มีบทบาทมากพอสมควร โดยหลังจากที่บทวิจารณ์ของเธอได้รับความเห็นทางลบมากกว่า 20,000 ความเห็น นักวิจารณ์หลายคนก็ออกมาปกป้องเธอจากความเห็นเหล่านั้น โดยเห็นว่ามุ่งทำลายตัวเธอมากกว่าวิจารณ์บทความของเธอ นอกจากนี้แกรนด์เธฟต์ออโต V ยังทำให้เกิดการฟ้องร้องจากผู้สื่อข่าวโทรทัศน์ คาเรน กราเวโนและนักแสดงสาวลินด์ซีย์ โลแฮน เนื่องจากทั้งคู่พบว่าตัวละครหญิงที่ปรากฏในเกมนั้นมีความคล้ายกับพวกเธอและนำไปใช้โดยที่ไม่ได้รับอนุญาต ทาร์กเก็ต ซึ่งเป็นร้านสะดวกซื้อในออสเตรเลียนำเกมลงจากชั้นวางจำหน่ายหลังจากเกิดการลงชื่อใน Change.org อันเนื่องมาจากการกระทำอันไม่เหมาะสมกับผู้หญิงในเกม

ความสำเร็จ

นักวิจารณ์ให้ความเห็นไปในทิศทางเดียวกันว่า แกรนด์เธฟต์ออโต V เป็นหนึ่งในเกมที่ยอดเยี่ยมที่สุดของเครื่องเล่นวิดีโอเกมยุคที่ 7 และเป็นเกมปิดยุคที่สำคัญอย่างยิ่งก่อนการมาถึงของเครื่องเล่นวิดีโอเกมยุคที่ 8 แพลนต์ จาก โพลีกอน ตั้งข้อสังเกตไว้ว่า "เกมนี้จะเป็นสะพานเชื่อมระหว่างปัจจุบันและอนาคต" เขากล่าวอีกว่า "มัน(เกมนี้)เป็นเกมปิดยุคของเครื่องเล่นเกมยุคนี้และเป็นบททดสอบให้กับเกมยุคต่อไป"ไซมอน มิลเลอร์ จาก วิดีโอเกมเมอร์.คอม  พิจารณาว่าเกม "เหมือนเป็นการแสดงครั้งสุดท้าย ก่อนที่จะยุติเครื่องเล่นวิดีโอเกมยุคนี้และจะทำให้เกิดเงาขนาดใหญ่เพื่อให้เกมอื่นเดินทางตามในยุคถัดไป" 3 วันหลังจากเกมวางจำหน่าย เกมนี้ก็ได้รับการจัดอันดับให้เป็นอันดับที่ 2 ในรายชื่อ 25 เกมที่ดีที่สุดตลอดกาลของเครื่องเอกซ์บอกซ์ 360 จากเว็บไซต์ไอจีเอ็น ไรอัน แม็กแคฟฟรีย์ บรรณาธิการ กล่าวว่า "ขนาดและรายละเอียดของโลกในเกมเหนือกว่าเกมอื่นในเอกซ์บอกซ์ 360" และกล่าวว่าเกมนี้ประสบความสำเร็จต่อทั้งผู้เล่นเกมและสื่อด้วยตัวของมันเอง ฮาร์ดคอร์เกมเมอร์ จัดให้เกมนี้อยู่ในอันดับ 3 ของรายชื่อ 100 เกมที่ดีที่สุดแห่งยุค พวกเขาวิจารณ์ไว้ว่าเกมนี้ได้พัฒนาการยิงและกลไกการขับเหนือกว่าภาคก่อนหน้า การออกแบบให้ตัวละครหลักมีความหลากหลายได้เข้ามาเปลี่ยนแปลงและการเป็นบททดสอบสำหรับวงการเกมในยุคต่อไป ในเดือนธันวาคม 2013, เดอะเดลีเทลิกราฟ ได้จัดอันดับให้ แกรนด์เธฟต์ออโต V อยู่ในรายชื่อ 50 เกมที่ดีที่สุดในเครื่องเล่นเกมยุคนี้ พวกเขากล่าวว่าเกมนี้เสมือนเป็นวัฒนธรรมที่ทรงพลังและเขียนไว้ว่าเกมนี้เป็นมรดกที่ล้ำค่าของร็อกสตาร์
ในเดือนตุลาคม 2014 นิตยสาร คอมพิวเตอร์แอนด์วิดีโอเกม ได้จัดอันดับให้แกรนด์เธฟต์ออโต V อยู่ในอันดับ 4 บนรายชื่อ "เกมแห่งศตวรรษที่ 21" ร็อบ ครอสลีย์ บรรณาธิการของนิตยสารกล่าวว่านี่เป็นครั้งแรกที่ร็อกสตาร์สร้างโลกของเกมได้อย่างสวยงามที่สุด เขาพบว่าเกมได้ออกจากวังวนของการทำภารกิจในรูปแบบเดียวกับ แกรนด์เธฟต์ออโต IV และมุ่งไปยังระบบการเล่นมากขึ้น ในเดือนพฤษภาคมปีถัดมา ไอจีเอ็น ได้จัดให้เกมอยู่ในรายชื่อ "สุดยอด 100 เกมแห่งยุค" โดยกล่าวว่าเกมนี้ มันยิ่งใหญ่ เข้มข้นและเป็นเกมที่มีอิทธิพลอย่างมากต่อเกมในเครื่องเล่มเกมยุคถัดไป (ยุคที่ 8) เดือนต่อมา เกมนี้ยังจัดให้อยู่ในอันดับ 3 ของรายชื่อ "เกมแห่งยุค : 100 เกมโดยคุณ" ซึ่งโหวตจากผู้อ่านของเว็บไซต์ไอจีเอ็น ในเดือนสิงหาคม นิตยสาร เกมอินฟอร์เมอร์ จัดอันดับให้เกมอยู่ในอันดับที่ 3 ของรายชื่อ "10 สุดยอดเกมแอ็คชันแห่งยุค" พวกเขาเปรียบเทียบเกมกับภาคก่อนหน้าโดยกล่าวว่ามีการสร้างตัวละครที่ดีและมีภารกิจที่หลากหลายกว่า แกรนด์เธฟต์ออโต IV ซึ่งก็มีอันดับอยู่ในรายชื่อเช่นกัน พวกเขากล่าวว่าเนื้อเรื่องเกมน่าติดตาม มีลักษณะความเป็นดรามาสูง โลกภายในเกมออกแบบอย่างดี ทุก ๆ วินาทีทำให้สนุกได้ตลอด ในเดือนพฤศจิกายน นิตยสาร เอดจ์ ได้ให้เกมนี้อยู่อันดับ 5 ของรายชื่อเกมที่ดีที่สุดของยุค พวกเขากล่าวว่า แกรนด์เธฟต์ออโต V ได้สร้างมาตรฐานใหม่ให้กับเกมในประเภทโอเพนเวิลด์แกรนด์เธฟต์ออโต V ยังอยู่ในรายชื่อของเกมที่ดีที่สุดซึ่งจัดอันดับกันในวงกว้าง ติดอันดับที่ 8 ของรายชื่อ" 100 วิดีโอเกมที่ดีที่สุดตลอดกาล" ของนิตยสาร เอ็มไพร์ และอันดับ 5 ของรายชื่อ 100 เกมที่ดีที่สุดของนิตยสาร กูดเกม ซึ่งมีการลงคะแนนเสียงจากผู้อ่าน